ประกาศคณะกรรมการปฏิบัติการตามพระราชบัญญัติการค้าข้าว พุทธศักราช 2489 ฉบับที่ 123 พ.ศ. 2525 เรื่อง กำหนดประเภทผู้ประกอบการค้าข้าว
ประกาศคณะกรรมการปฏิบัติการตามพระราชบัญญัติ
ประกาศคณะกรรมการปฏิบัติการตามพระราชบัญญัติ
การค้าข้าว พุทธศักราช
๒๔๘๙
ฉบับที่ ๑๒๓
พ.ศ. ๒๕๒๕
เรื่อง กำหนดประเภทผู้ประกอบการค้าข้าว[๑]
 

ด้วยคณะกรรมการปฏิบัติการตามพระราชบัญญัติการค้าข้าว
พุทธศักราช ๒๔๘๙ เห็นสมควรแก้ไขประกาศ เรื่อง กำหนดประเภทผู้ประกอบการค้าข้าวเสียใหม่ให้เหมาะสม ฉะนั้น อาศัยอำนาจตามความในมาตรา ๘
แห่งพระราชบัญญัติการค้าข้าว พุทธศักราช ๒๔๘๙ แก้ไขเพิ่มเติมโดยพระราชบัญญัติการค้าข้าว
(ฉบับที่ ๒) พ.ศ. ๒๔๘๙ คณะกรรมการปฏิบัติการตามพระราชบัญญัติการค้าข้าว พุทธศักราช
๒๔๘๙ จึงออกประกาศ ดังต่อไปนี้

ข้อ ๑
ให้ยกเลิกประกาศคณะกรรมการปฏิบัติการตามพระราชบัญญัติการค้าข้าวฯ ฉบับที่
๑๑๐ พ.ศ. ๒๕๑๙ ลงวันที่ ๒๔ ธันวาคม ๒๕๑๙ เรื่อง กำหนดประเภทผู้ประกอบผู้ประกอบการค้าข้าว
และฉบับที่ ๑๑๓ พ.ศ. ๒๕๒๑ ลงวันที่ ๑๔ ธันวาคม ๒๕๒๑ เรื่อง แก้ไขเพิ่มเติมประเภทผู้ประกอบการค้าข้าว

ข้อ ๒
ให้กำหนดประเภทผู้ประกอบการค้าข้าวออกเป็น ๗ ประเภท คือ
(๑) ประเภทค้าข้าวส่งไปจำหน่ายต่างประเทศ ได้แก่
ก. บริษัทจำกัด หรือบริษัทมหาชนจำกัด
ซึ่งมีวัตถุประสงค์ในการค้าข้าวส่งไปจำหน่ายต่างประเทศ
ข. รัฐวิสาหกิจ หรือบริษัทที่ทางราชการหรือรัฐวิสาหกิจร่วมถือหุ้นซึ่งมีวัตถุประสงค์ในการค้าข้าวส่งไปจำหน่ายต่างประเทศ
ค. สหกรณ์ หรือกลุ่มเกษตรกรที่จดทะเบียนจัดตั้งตามกฎหมายว่าด้วยสหกรณ์
หรือกฎหมายว่าด้วยกลุ่มเกษตร แล้วแต่กรณี ซึ่งมีวัตถุประสงค์ในการค้าข้าวส่งไปจำหน่ายต่างประเทศ
(๒) ประเภทสีข้าว ได้แก่ผู้ทำการสีข้าวเพื่อการค้า
หรือรับจ้างสีข้าว คือ
ก. โรงสีขนาดเล็ก
ซึ่งมีกำลังผลิตต่ำกว่าห้าเมตริกตันต่อยี่สิบสี่ชั่วโมง
ข. โรงสีขนาดกลาง ซึ่งมีกำลังผลิตตั้งแต่ห้าเมตริกตันแต่ไม่เกินยี่สิบเมตริกตันต่อยี่สิบสี่ชั่วโมง
ค. โรงสีขนาดใหญ่ ซึ่งมีกำลังผลิตเกินกว่ายี่สิบเมตริกตันต่อยี่สิบสี่ชั่วโมงขึ้นไป
(๓) ประเภทซื้อขายโดยมียุ้งฉาง
ได้แก่ผู้ทำการค้าข้าวที่มียุ้งฉางไม่ว่าจะเป็นของตนเองหรือของผู้อื่น
ซึ่งบรรจุข้าวเปลือกได้ไม่น้อยกว่าห้าเมตริกตัน หรือข้าวอย่างอื่นรวมกันไม่น้อยกว่าสองเมตริกตัน
(๔) ประเภทขายส่ง ได้แก่ผู้ทำการขายข้าวให้แก่ผู้ประกอบการค้าข้าวประเภทขายปลีก
หรือขายข้าวเฉลี่ยได้ในเดือนหนึ่งสำหรับข้าวเปลือกไม่น้อยกว่าสี่สิบเมตริกตัน
หรือขายข้าวอย่างอื่นไม่น้อยกว่ายี่สิบห้าเมตริกตันหรือผู้ที่ทำการค้าข้าวโดยมีข้าวอยู่ในความครอบครอง
สำหรับข้าวเปลือกไม่น้อยกว่าห้าเมตริกตัน หรือข้าวอย่างอื่นไม่น้อยกว่าสิบเมตริกตัน
ไม่ว่าข้าวนั้นจะเป็นของตนเองหรือของผู้อื่น
(๕) ประเภทขายปลีก
ได้แก่ผู้ที่ทำการขายข้าวให้แก่ประชาชนผู้บริโภค
(๖) ประเภทเรือข้าว
ได้แก่ผู้ที่ทำการค้าข้าวโดยทางเรือซึ่งมีระวางบรรทุกตั้งแต่สามตันกรอสขึ้นไป
(๗) ประเภทค้าเร่ ได้แก่ผู้ทำการค้าข้าวด้วยวิธีเร่
ไม่ว่าด้วยยานพาหนะทางบกใด ๆ และให้รวมถึงการค้าข้าวโดยใช้แผงลอยด้วย

ทั้งนี้ ตั้งแต่วันที่ ๑๒ เมษายน ๒๕๒๕ เป็นต้นไป


ประกาศ ณ วันที่ ๗ เมษายน ๒๕๒๕
นาวาอากาศตรี ปุณมี ปุณศรี
รัฐมนตรีว่าการกระทรวงพาณิชย์
ประธานคณะกรรมการปฏิบัติการตามพระราชบัญญัติการค้าข้าว
พุทธศักราช ๒๔๘๙












ฐาปนี/แก้ไข
๔ ตุลาคม ๒๕๔๕

จุฑามาศ/ปรับปรุง
๑๗ กรกฎาคม ๒๕๕๘


[๑] ราชกิจานุเบกษา
เล่ม ๙๙/ตอนที่ ๕๐/ฉบับพิเศษ หน้า ๑/๘ เมษายน ๒๕๒๕